Na web stranicama Općine Čavle objavljen je prijedlog II. izmjena i dopuna Odluke o porezima Općine Čavle te se poziva zainteresirana javnost na Savjetovanje o istoj.

Pravna osnova za donošenje ove Odluke je 41. stavak 4. i članka 42. stavka 1., a u svezi sa člankom 20. Zakona o lokalnim porezima („Narodne novine“ broj 115/16., 101/17, 114/22, 114/23.)

Odlukom o porezima Općine Čavle („Službene novine“ Primorsko-goranske županije broj 16/17 i 36/17) utvrđene su vrste općinskih poreza te način obračuna i plaćanja, sukladno Zakonu o financiranju jedinica lokalne i područne (regionalne) samouprave (Narodne novine broj 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07, 73/08, 25/12, 147/14 i 100/15). Porez na kuće za odmor plaća se po m2 korisne površine kuće za odmor godišnje za svaku kalendarsku godinu.

Postupci u svezi s utvrđivanjem i naplatom poreza utvrđenih odlukom do sada obavlja nadležna ispostava Porezne uprave, a temeljem sklopljenog Ugovora o obavljanju poslova utvrđivanja i naplate prihoda jedinica lokalne samouprave i uprave.

II. izmjenama i dopunama Odluke o porezima Općine Čavle predlaže se poslove utvrđivanja, evidentiranja, nadzora, naplate i ovrhe radi naplate poreza na kuće za odmor prenijeti na Upravni odjel za lokalnu upravu i samoupravu Općine Čavle, koji će na taj način imati transparentniji uvid u nadzor i naplatu predmetnog poreza.

Također se predlaže povećanje iznosa poreza na kuće za odmor s dosadašnjih 1,06 EUR/8,00 kn na 3,00 EUR/22,60 kn po metru kvadratnom korisne površine kuće za odmor. Naime, člankom 8. Zakona o lokalnim porezima propisan je raspon u kojem su jedinice lokalne samouprave ovlaštene samostalno propisivati visinu poreza na kuće za odmor po metru kvadratnom korisne površine kuće za odmor, i to od 0,60 do 5,00 EUR-a po metru kvadratnom.

Rok za podnošenje prijedloga je do 20. studenog 2023. godine do 11.00h. Prijedlozi se mogu dostaviti pisanim putem i na elektroničku adresu: pisarnica@cavle.hr.

Po završetku Savjetovanja, svi pristigli prijedlozi bit će pregledani i razmotreni te će se o istim sastavit Izvješće o usvojenim i odbijenim prijedlozima koje će biti objavljeni na web stranici Općine Čavle.

Na temelju ponuđenog teksta Odluke i pristiglih komentara sudionika Savjetovanja, formulirat će se konačni tekst Odluke o kojoj će raspravljati Općinsko vijeće kao tijelo koje Odluku usvaja.

 Općinska načelnica

KLASA: 400-01/23-01/23

URBROJ: 2170-17-01/01-23-1

Čavle, 20. listopad 2023.g.

Prijedlog Odluke

Na temelju članka 41. stavak 4. i članka 42. stavka 1., a svezi s člankom 20. Zakona o lokalnim porezima („Narodne novine“ broj 115/16., 101/17, 114/22, 114/23.) i članka 19. Statuta Općine (Službene novine Primorsko-goranske županije broj 20/14, 26/14, 27/15, Službene novine Općine Čavle 12/18, 41/18, 3/21, pročišćeni tekst 4/22) Općinsko vijeće Općine Čavle na sjednici održanoj \_\_\_\_\_\_\_\_\_\_\_\_\_\_\_\_\_ 2023. godine donosi

**ODLUKU**

**o II. izmjenama i dopunama Odluke o porezima Općine Čavle**

**na području Općine Čavle**

Članak 1.

U Odluci o porezima Općine Čavle („Službene novine Primorsko-goranske županije“ broj 16/17, 36/17) članak 8., stavak 1. mijenja se i glasi:

„Porez na kuće za odmor plaća se 3,00 EUR/m2 korisne površine kuće za odmor na cijelo području Općine godišnje za svaku kalendarsku godinu. “

Članak 2.

Članak 9., stavak 1. mijenja se i glasi:

„Obveznici poreza na kuće za odmor dužni su Upravnom odjelu za lokalnu upravu i samoupravu Općine Čavle dostaviti podatke o kućama, mjestu gdje se nalaze kuće i korisnu površinu, kao i podatke o poreznom obvezniku najkasnije do 31. ožujka godine za koju se razrezuje porez. “

Članak 3.

Članak 12. mijenja se i glasi:

„Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2., stavka 1., točke 1. ove Odluke za Općinu obavlja nadležna ispostava Porezne uprave.

 Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2., točke 2. ove Odluke obavljat će Upravni odjel za lokalnu upravu i samoupravu Općine Čavle.“

Članak 4.

Ova Odluka objavit će se u "Službenim novinama Općine Čavle", a stupa na snagu 1. siječnja 2024. godine.

OPĆINSKO VIJEĆE OPĆINE ČAVLE

Predsjednik Općinskog vijeća

Norbert Mavrinac

KLASA:

URBROJ: